పూలబాల వెంకటప్రసాద్

**పూలబాల వెంకటప్రసాద్** (జననం: 16 మార్చి 1968) తన కలంపేరు **పూలబాల** తో సుపరిచితుడైన బహుభాషా రచయిత, సాహితీవేత్త, విద్యావేత్త. ఇతను ఆరు విదేశీ భాషలలో ప్రావీణ్యం సంపాదించి ఆయా భాషల్లో 60కి పైగా గ్రంథాలను రచించాడు. తెలుగులో "భారతవర్ష", ఆంగ్లంలో "ఇండియన్ సోనెటీర్" గ్రంథాలకు గాను రెండు ప్రపంచ రికార్డులను సాధించాడు. ఫ్రెంచ్ భాషలో నవల రాసిన తొలి తెలుగు రచయితగా కూడా ఇతను గుర్తింపు పొందాడు.

## బాల్యం, విద్యాభ్యాసం
వెంకటప్రసాద్ 1968 మార్చి 11న విశాఖపట్నంలోని ఒక మధ్యతరగతి కుటుంబంలో రామమూర్తి, సత్యవతి దంపతులకు జన్మించాడు. తండ్రి రోడ్లు, భవనాల శాఖలో ప్రభుత్వ ఉద్యోగి. తండ్రి బదిలీల కారణంగా ఇతని పాఠశాల, ఇంటర్మీడియట్ విద్య విజయనగరంలోని మహారాజా కళాశాల, శ్రీకాకుళం ప్రభుత్వ కళాశాలలో సాగింది. విశాఖపట్నంలోని ఎ.వి.ఎన్. కళాశాలలో డిగ్రీ (గ్రాడ్యుయేషన్), ఆంధ్ర విశ్వవిద్యాలయంలో ఆంగ్ల సాహిత్యంలో పోస్ట్ గ్రాడ్యుయేషన్ పూర్తి చేశాడు.

## వ్యక్తిగత జీవితం, సామాజిక సేవ
2001లో నిమ్మగడ్డ వరలక్ష్మిని వివాహం చేసుకున్నాడు. ఆమె కేవలం జీవిత భాగస్వామి మాత్రమే కాక సాహిత్య భాగస్వామి కూడా. ఆమె కూడా సాహిత్యం చదువుకుని అనేక ధార్మిక రచనలు, కార్యక్రమాల్లో చురుకుగా పాల్గొంటుంది. ఈ దంపతులు ఇరువురూ కలిసి రహదారులపై గుంతలు పూడ్చడం లాంటి సామాజిక సేవలు చేస్తున్నారు. ఈ సేవలకు గుర్తింపుగా పలు సంస్థల ద్వారా పురస్కారాలు అందుకున్నారు. 

## సాహిత్య, వృత్తిగత ప్రస్థానం
పూలబాల ఆరు విదేశీ భాషలను (ఫ్రెంచ్, జర్మన్, స్పానిష్, ఇటాలియన్, ఇంగ్లీష్, జపనీస్) అనర్గళంగా మాట్లాడగలడు, బోధించగలడు. ఈ భాషల్లో చిన్నపిల్లల కథల పుస్తకాలతో మొదలుపెట్టి అనేక రచనలు చేశాడు. ఫ్రెంచ్, జర్మన్, స్పానిష్, ఇటాలియన్ భాషలు నేర్చుకోవడానికి వీలుగా అనేక పుస్తకాలు రాశాడు. 
* నాగార్జున విశ్వవిద్యాలయంలో ఇంగ్లీష్, ఫ్రెంచ్ భాషలను బోధించాడు.
* ఎస్.ఆర్.ఎం. విశ్వవిద్యాలయంలో జపనీస్ భాషను బోధిస్తున్నాడు.
* ఆంధ్రప్రదేశ్ ఓపెన్ స్కూల్స్ లో విదేశీ భాషలకు గౌరవ సలహాదారుగా సేవలు అందిస్తున్నాడు.
* ఆంధ్రప్రదేశ్ ప్రభుత్వ వ్యవసాయ సంస్థకు ఫ్రెంచ్ అనువాదకుడిగా పని చేస్తున్నాడు.
* కృష్ణా విశ్వవిద్యాలయం బోర్డు ఆఫ్ స్టడీస్ సభ్యుడిగా ఉన్నాడు.
యు.జి.సి. (UGC) జాతీయస్థాయి సమావేశాల్లో ఫ్రెంచ్, జర్మన్ శాస్త్రీయ సాహిత్యం పై అతను చేసిన ప్రసంగాలు విశేష ప్రశంసలు అందుకున్నాయి.

## ప్రపంచ రికార్డులు
పూలబాల తన అసాధారణ రచనా వేగంతో రెండు ప్రపంచ రికార్డులు సాధించాడు.
* **మొదటి రికార్డు:** ఒక్క ఆంగ్ల పదం కూడా వాడకుండా పూర్తి స్వచ్ఛమైన తెలుగులో 2,50,000 పదాలతో, 1265 పేజీలతో "భారతవర్ష" అనే బృహత్తర గ్రంథాన్ని కేవలం ఎనిమిది నెలల రికార్డు సమయంలో రచించాడు.
* **రెండవ రికార్డు:** 200 ఆంగ్ల సోనెట్స్ (సానెట్స్) తో కూడిన "ఇండియన్ సోనెటీర్" (Indian Sonneteer) అనే ఆంగ్ల పద్యకావ్యాన్ని అతి తక్కువ కాలంలో (నాలుగు నెలల్లో) పూర్తి చేసి రెండవ ప్రపంచ రికార్డు సాధించాడు.

## పురస్కారాలు, గుర్తింపులు
* డాక్టర్ ఏ.పీ.జే. అబ్దుల్ కలామ్ ఎక్సలెన్సీ అవార్డు (సమాజ సేవకు గాను)
* ఉగాది పురస్కారం - 2026 (ఒంగోలులో ప్రకృతి సేవాసంస్థ, సంస్కార భారతి సంస్థల ద్వారా ప్రదానం)

## ప్రసార మాధ్యమాలలో
* **రేడియో:** ఆల్ ఇండియా రేడియోలో ఆంగ్ల లఘు ప్రసంగాలు చేశాడు. ఇతను రచించిన హాస్య నాటికలు ఆల్ ఇండియా రేడియోలో ప్రసారం అయ్యాయి.
* **టెలివిజన్ (టీవీ):** "సాహిత్య ప్రహేళిక" అనే సాహిత్య చర్చా కార్యక్రమంలో పాల్గొన్నాడు. మహా ఛానల్, టీవీ 99, జోష్ టాక్స్ (Josh Talks) లాంటి ఇతర టీవీ వేదికలపై తన వాణిని వినిపించాడు.
* **వార్తాపత్రికలు:** హన్స్ ఇండియా (Hans India) ఆంగ్ల దినపత్రిక సిటీ ఎడిషన్‌లో "న్యూ వేవ్ పూలబాల" అనే కాలమ్‌కు ఆంగ్ల వ్యాసాలు రాశాడు. జర్నలిస్ట్ ఆంగ్ల మ్యాగజైన్‌లకు ప్రత్యేక వ్యాసాలు అందించాడు.

## మూలాలు


వర్గం:తెలుగు రచయితలు
వర్గం:1968 జననాలు
వర్గం:భారతీయ కవులు